b'\n_START_ARTICLE_\nHladnikova ulica, Novo mesto\n_START_PARAGRAPH_\nHladnikova ulica je ena od ulic v Novem mestu. Svoje ime je dobila leta 1955, imenuje pa se po skladatelju in organistu Ignaciju Hladniku. Ulica poteka od Gorenjih vrat do Kapiteljske ulice in obsega \xc5\xa1tiri hi\xc5\xa1ne \xc5\xa1tevilke. Od leta 1892 do 1955 se je imenovala Kapiteljska ulica, pred tem pa Spitalgasse._NEWLINE_Ignacij Hladnik je ve\xc4\x8dino svojega \xc5\xbeivljenja pre\xc5\xbeivel v Novem mestu, kjer je pou\xc4\x8deval glasbo in vodil ve\xc4\x8d pevskih zborov. Bil je pevovodja Dolenjskega pevskega dru\xc5\xa1tva, pou\xc4\x8deval je petje v Rokodelskem domu, vodil je pevski zbor grmske kmetijske \xc5\xa1ole ter 27 let gimnazijski pevski zbor. V fran\xc4\x8di\xc5\xa1kanskem samostanu je orglal in vodil pevski zbor, aktivno pa je sodeloval tudi pri Glasbeni matici.'